Liudvikas Narcizas Rasimas

Liudvikas Narcizas Rasimas (iki 2010 m. – Liudvikas Narcizas Rasimavičius; 1938 m. gruodžio 22 d. Alytuje – 2023 m. rugsėjo 13 d.) – Lietuvos Respublikos Aukščiausiosios Tarybos akto dėl Lietuvos nepriklausomos valstybės atstatymo signataras, teisininkas ir visuomenininkas.

Biografija 
Gimė tarnautojos ir mokytojo šeimoje. Vasaras jis leisdavo tėčio tėviškėje Sūsnikų kaime, o mokėsi Kalvarijoje, Marijampolėje ir Prienuose. 

1956 m. baigęs Prienų vidurinę mokyklą (dabar Prienų „Žiburio“ gimnazija), mokytojavo [[Klebiškio pagrindinė mokykla|Klebiškio septynmetėje mokykloje[[ – mokė muzikos ir lietuvių kalbos. 1957–1962 metais studijavo teisę Vilniaus valstybiniame universitete (dabar – Vilniaus universitetas). 

1962 m. dirbo Šakių rajono vykdomajame komitete. 1962–1969 ir 1979–1990 m. buvo Lietuvos advokatų kolegijos narys ir Klaipėdos miesto juridinės konsultacijos advokatas. 1969–1974 m. Palangos miesto liaudies teismo pirmininkas. 1988–1989 m. buvo Lietuvos Persitvarkymo Sąjūdžio Palangos miesto tarybos, vėliau Sąjūdžio Klaipėdos miesto tarybos pirmininkas bei Lietuvos darbininkų sąjungos narys. 1990 m. kovo 4 d. buvo išrinktas į Lietuvos Respublikos Aukščiausiąją Tarybą-Atkuriamąjį Seimą Kuršių rinkiminėje apygardoje Nr. 39 (Klaipėdos mieste).

2010 metais su dalimi šeimos narių atkūrė originalią giminės pavardę ir iš Rasimavičiaus tapo Rasimu.

Veikla iki nepriklausomybės atkūrimo 
Liudvikas Narcizas Rasimas visą gyvenimą buvo susijęs su teisine, politine, viešąja veikla ir prisidėjo prie svarbių Lietuvos politinių įvykių. Jis aktyviai dalyvavo Sąjūdžio veikloje prisidėdamas prie demokratinės visuomenės formavimo ir Lietuvos nepriklausomybės atkurimo.

Atkuriamasis seimas 
1990 m. kovo 4 d. L. N. Rasimas pradėjo savo kadenciją Lietuvos Respublikos Aukščiausioje Taryboje-Atkuriamąjame Seime, kurios metu jis aktyviai prisidėjo prie daugelio valstybės atkūrimui reikšmingų teisinių ir politinių procesų:

 Nuo 1990 m. kovo 20 d. – Teisinės sistemos komisijos ir Rytų Lietuvos problemų laikinosios komisijos narys.
 Nuo 1990 m. birželio 22 d. – Politinių partijų ir visuomeninių organizacijų nuosavybės klausimams spręsti komisijos narys.
 Nuo 1990 m. liepos 19 d. – Lietuvos Respublikos parlamentinės vyriausybinės komisijos konsultacijoms su Rusijos TFSR narys.
 1990 m. rugsėjo 4 d. – paskirtas Aukščiausios Tarybos antrosios sesijos posėdžių balsų skaičiavimo komisijos nariu.
 Nuo 1990 m. gruodžio 28 d. – tarpparlamentinės darbo komisijos Lietuvos, Estijos ir Latvijos Respublikų Aukščiausiųjų Tarybų bendradarbiavimo principams parengti narys.
 1991 m. sausio 14 d. – paskirtas į darbo grupę Aukščiausiosios Tarybos kreipimuisi į Lietuvos žmones dėl iš tarybinės armijos pasitraukusių kariškių projektui parengti.
 Nuo 1991 m. gegužės 9 d. – Aukščiausios Tarybos trečiosios sesijos posėdžių balsų skaičiavimo komisijos narys.
 1991 m. liepos 24 d. – patvirtintas į Lietuvos Respublikos oficialiąją delegaciją į Maskvą, pasirašyti Sutartį tarp Lietuvos Respublikos ir Rusijos TFSR dėl tarpvalstybinių santykių pagrindų.
 Nuo 1991 m. lapkričio 14 d. – Estijos Respublikos, Latvijos Respublikos ir Lietuvos Respublikos Tarpparlamentinės Asamblėjos narys.
 1991 m. lapkričio 12 d. – paskirtas į Teisinės sistemos komisiją.
 1991 m. lapkričio 27 d. – paskirtas į darbo grupę desovietizacijos įstatymo projektui parengti.
 Nuo 1991 m. gruodžio 10 d. – dirbo Laikinojoje komisijoje Konstitucijos projektui parengti.
 1992 m. kovo 24 d. – paskirtas į komisiją  TSRS karinių dalinių neteisėtos prekybos ginklais faktams tirti.

Sutartis su Rusija 
Vienas svarbiausių L. N. Rasimo darbų – 1990–1991 m. dvišalės tarpvalstybinės sutarties su Rusijos Federacija rengimas ir kontakto su Borisu Jelcinu užmezgimas. Ši sutartis prisidėjo TSRS griūties bei Lietuvos nepriklausomybės atkūrimo.

Nepriklausomybės atkūrimas 
1990 m. kovo 11 d. Liudvikas Narcizas Rasimas balsavo už Lietuvos Respublikos Aktą „Dėl Lietuvos nepriklausomos valstybės atstatymo“. Vėliau aktyviai dalyvavo politiniuose procesuose, kuriant ir įgyvendinant nepriklausomos Lietuvos valstybės institucijas.

Konstitucijos kūrimas 
Liudvikas Narcizas Rasimas prisidėjo prie Lietuvos konstitucijos, kuri buvo priimta 1992 metais, kūrimo – dirbo Laikinojoje komisijoje jos projektui parengti.

Veikla po nepriklausomybės atkūrimo 
Po Lietuvos nepriklausomybės atstatymo ir po kadencijos Atkuriamajame seime, L. N. Rasimas tęsė savo profesinę veiklą – dirbo privačiu advokatu Klaipėdoje, buvo Bronislovo Lubio teisininkas, užsiėmė konsultacine veikla bei prisidėjo prie teisinės sistemos veikimo ir tobulinimo. Liudvikas Narcizas Rasimas užsiimė ir publicistine veikla – yra daugelio straipsnių autorius, kuriuose jis analizavo Lietuvos ir užsienio politinę situaciją.

Kūrybinė veikla 
L.N. Rasimas mėgo tapyti bei kurti poeziją – buvo išleidęs savo poezijos rinkinį „Mėlynos purienos”. Taip pat kūrė dainas, grojo gitara ir dainavo.

Apdovanojimai 
 2000 m. liepos 1 d. – Lietuvos Nepriklausomybės medalis.
 2021 m. liepos 6 d. – Lietuvos prezidento Gitano Nausėdos įteiktas Vytauto Didžiojo ordino Komandoro didysis kryžius.

Šaltiniai

Nuorodos 
 Biografija Seimo svetainėje.

Kovo 11 akto signatarai
Lietuvos teisininkai